CELEX: 32006D0033
Language: mt
Date: 2006-01-20 00:00:00
Title: Deċiżjoni tal-Kummissjoni ta' l- 20 ta' Jannar 2006 li jistabbilixxi grupp ta' livell għoli ta' esperti dwar l-integrazzjoni soċjali tal-minoritajiet etniċi u l-parteċipazzjoni sħiħa tagħhom fis-suq tax-xogħol

8.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               93
            
         DEĊIŻJONI TAL-KUMMISSJONI
   ta' l-20 ta' Jannar 2006
   li jistabbilixxi grupp ta' livell għoli ta' esperti dwar l-integrazzjoni soċjali tal-minoritajiet etniċi u l-parteċipazzjoni sħiħa tagħhom fis-suq tax-xogħol
   (2006/33/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidra t-Trattat li jistabbilixxi l-Komunità Ewropea,
   Billi:
   
               (1)
            
            
               L-Artikolu 13 tat-Trattat li jistabbilixxi l-Komunità Ewropea jagħti l-kompetenza lill-Komunità li tieħu l-miżuri neċessarji bl-iskop li tkun ikkumbattuta kull diskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali.
            
         
               (2)
            
            
               B'konformità mal-Komunikazzjoni tal-Kummissjoni li ġġib l-isem “In-non-diskriminazzjoni u l-opportunitajiet ugwali għal kulħadd” (1) adottata fl-1 ta' Ġunju 2005 li tenfasizza n-neċessità għall-Unjoni Ewropea mkabbra li tiddefinixxi avviċinament koerenti u effikaċi li jippermetti l-integrazzjoni soċjali tal-minoranzi etniċi u l-parteċipazzjoni sħiħa tagħhom fis-suq tax-xogħol, il-Kummissjoni tixtieq tagħmel użu minn kompetenzi ta' speċjalisti miġburin flimkien fi ħdan grupp konsultattiv.
            
         
               (3)
            
            
               Il-grupp għandu jikkontribwixxi fid-definizzjoni ta' avviċinament koerenti u effikaċi li jippermetti l-integrazzjoni soċjali tal-minoranzi etniċi żvantaġġati u l-parteċipazzjoni sħiħa tagħhom fis-suq tax-xogħol.
            
         
               (4)
            
            
               Il-grupp għandu jkun kompost minn esperti mis-soċjetà ċivili, mid-dinja tar-riċerka, mill-intrapriżi, mill-awtoritajiet nazzjonali u lokali kif ukoll mill-minoritajiet etniċi u partijiet oħra interessati. Il-formazzjoni tiegħu għandha tkun ibbilanċjata, b'mod partikulari skond il-kriterji li ġejjin: il-pajjiż ta' oriġini, is-sess, l-oriġini etnika, il-qasam ta' attività u l-kompetenza.
            
         ADOTTAT DIN ID-DEĊIŻJONI:
   Artikolu 1
   Il-Kummissjoni b'dan il-mezz qed tistabbilixxi grupp ta' livell għoli ta' esperti konsultattivi dwar l-integrazzjoni soċjali tal-minoranzi etniċi u l-parteċipazzjoni sħiħa tagħhom fis-suq tax-xogħol, minn issa 'l quddiem imsejjaħ “il-grupp”.
   Artikolu 2
   Inkarigu
   L-inkarigu tiegħu għandu jkun:
   
               —
            
            
               li janalizza l-mezzi biex titwettaq integrazzjoni soċjali aħjar tal-minoritajiet etniċi u l-parteċipazzjoni sħiħa tagħhom fis-suq tax-xogħol fi ħdan l-Unjoni Ewropea;
            
         
               —
            
            
               li jissottometti, qabel l-aħħar ta' l-“2007 s-Sena Ewropea għal Opportunitajiet Ugwali għal Kulħadd”, rapport li jkollu r-rakkomandazzjonijiet dwar il-politiki li għandhom ikunu implimentati fir-rigward ta' dan is-suġġett.
            
         Il-grupp għandu jkun ispirat mill-prattiki adatti f'dan il-qasam, u għandu jinteressa lilu nnifsu b'mod aktar partikulari fil-kwistjonijiet li ġejjin:
   
               —
            
            
               is-sitwazzjoni soċjo-ekonomika tal-minoranzi etniċi fl-Unjoni Ewropea attwali;
            
         
               —
            
            
               is-sitwazzjonijiet differenti u l-bżonnijiet tal-gruppi minoritarji, li jinkludu l-migranti reċenti, il-minoranzi etniċi stabbiliti, il-minoritajiet nazzjonali, ir-Roma u l-persuni mingħajr nazzjonalità;
            
         
               —
            
            
               l-impatt tad-diskriminazzjoni multiplika u l-influwenza ta' fatturi bħalma huma l-età, is-sess, id-diżabbiltà u r-reliġjon, kif ukoll l-impatt ta' l-iżolament ġeografiku u l-livell ta' edukazzjoni;
            
         
               —
            
            
               il-kontribuzzjoni tal-politiki u l-programmi ta' l-Unjoni Ewropea għall-integrazzjoni soċjali tal-minoranzi etniċi u l-parteċipazzjoni sħiħa tagħhom fis-suq tax-xogħol;
            
         
               —
            
            
               l-impatt ta' l-iżviluppi futuri, inklużi l-mewġ ġdid ta' adeżjonijiet possibbli fl-Unjoni Ewropea (ir-Rumanija, il-Bulgarija, it-Turkija, il-Balkani tal-Punent).
            
         Il-President tal-grupp jista' jindika lill-Kummissjoni l-okkażjoni meta hi għandha tikkonsulta l-grupp dwar kwistjoni speċifika.
   Artikolu 3
   Formazzjoni — Nominazzjoni
   1.   Il-membri tal-grupp huma nnominati mill-Kummissjoni fost l-ispeċjalisti li għandhom kompetenzi fl-oqsma indikati fl-Artikolu 2.
   2.   Il-grupp għandu jikkonsisti minn massimu ta' 10 membri.
   3.   Id-dispożizzjonijiet li ġejjin għandhom japplikaw:
   
               —
            
            
               il-membri huma nnominati f'kapaċità personali u hu mistenni minnhom li jagħtu parir lill-Kummissjoni indipendentement minn kull influwenza estera;
            
         
               —
            
            
               il-membri għandhom jibqgħu fil-kariga tagħhom sakemm ikunu sostitwiti jew sa l-aħħar tal-mandat tagħhom.
            
         
               —
            
            
               il-membri li ma għadhomx fil-pożizzjoni li jikkontribwixxu b'mod effettiv fil-ħidmiet tal-grupp, li jippreżentaw ir-riżenja tagħhom jew li ma jirrispettawx il-kondizzjonijiet stabbiliti fl-ewwel u t-tieni punt ta' dan l-Artikolu jew ta' l-Artikolu 287 tat-Trattat li jistabbilixxi l-Komunità Ewropea, jistgħu jkunu sostitwiti għall-perjodu taż-żmien li jkun fadallu l-mandat tagħhom;
            
         
               —
            
            
               il-membri għandhom jiffirmaw kull sena dikjarazzjoni fejn jistqarru li huma jaġixxu għas-servizz ta' l-interess pubbliku kif ukoll dikjarazzjoni li tikkonferma n-nuqqas ta' kull interess li jista' jaffettwa l-indipendenza tagħhom;
            
         
               —
            
            
               l-ismijiet tal-membri huma ppubblikati fl-Internet sajt tad-DĠ għall-impjiegi, l-affarijiet soċjali u l-opportunitajiet indaqs, u fil-Ġurnal Uffiċjali ta' l-Unjoni Ewropea, serje C. Il-ġbir, l-immaniġġjar u l-pubblikazzjoni ta' l-ismijiet tal-membri jsiru b'konformità mad-dispożizzjonijiet tar-Regolament (KE) Nru 45/2001 dwar il-protezzjoni ta' individwu fir-rigward ta' l-ipproċessar ta' data personali.
            
         Artikolu 4
   Tħaddim
   1.   Il-Kummissjoni tinnomina l-President tal-grupp.
   2.   Ir-rappreżentant tal-Kummissjoni jista' jistieden esperti jew osservaturi b'kompetenza speċifika f'suġġett fuq l-aġenda biex jipparteċipaw fil-ħidmiet tal-grupp meta dan ikun utli u/jew neċessarju.
   3.   L-informazzjoni akkwistata fil-qafas tal-parteċipazzjoni tal-ħidmiet tal-grupp ma tistax tkun imxandra meta l-Kummissjoni tiddikjara li din tkun marbuta ma' kwistjonijiet konfidenzjali.
   4.   Il-grupp għandu jiltaqa' normalment f'lokalitajiet fejn il-Kummissjoni u s-servizzi tagħha huma stabbiliti, skond il-modalitajiet u l-kalendarju ffissati minnha. Ix-xogħol segretarjali hu assigurat mis-servizzi tal-Kummissjoni. Uffiċjali oħra kkunċernati tal-Kommissjoni jistgħu jieħdu sehem f'dawn il-laqgħat.
   5.   Il-grupp għandu jadotta r-regoli ta' proċedura tiegħu abbażi tar-regoli standard ta' proċedura adottati mill-Kummissjoni (2).
   6.   Is-servizzi tal-Kummissjoni jistgħu jippubblikaw fuq l-Internet, fil-lingwa oriġinali tad-dokument ikkonċernat, kull sommarju, konklużjoni, parti minn konklużjoni jew dokument ta' ħidma tal-grupp.
   Artikolu 5
   Spejjeż tal-laqgħat
   L-ispejjeż tal-vjaġġ u, fejn meħtieġ, ta' l-akkomodazzjoni mħallsa mill-membri, l-esperti u l-osservaturi fl-ambitu ta' l-attivitajiet tal-grupp huma rimborżati mill-Kummissjoni b'konformità mad-dispożizzjoni fis-seħħ fi ħdan din ta' l-aħħar. Il-membri mhumiex imħallsa tas-servizzi tagħhom.
   L-ispejjeż tal-laqgħat huma rimborżati fil-limiti ta' l-approprjazzjonijiet disponibbli allokati lis-servizzi kkonċernati fl-ambitu tal-proċedura annwali ta' l-allokazzjoni tar-riżorsi.
   Artikolu 6
   Dħul fis-seħħ
   Din id-deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea. Din għandha tapplika sal-31 ta' Diċembru 2007. Il-Kummissjoni għandha tiddeċiedi dwar estensjoni possibbli qabel din id-data.
   
      Magħmul fi Brussell, l-20 ta' Jannar 2006.
      
         
            Għall-Kummissjoni
         
         Vladimír ŠPIDLA
         
            Membru tal-Kummissjoni
         
      
   
   
      (1)  COM (2005) 224 finali.
   
      (2)  ĠU C 38, 6.2.2001, p. 3.